b'\n_START_ARTICLE_\nKorjakin kieli\n_START_SECTION_\nHistoria ja murteet\n_START_PARAGRAPH_\nKorjakki muodostaa yhdess\xc3\xa4 t\xc5\xa1ukt\xc5\xa1in, kerekin ja alutorin kanssa kamt\xc5\xa1atkalaisten kielten t\xc5\xa1ukt\xc5\xa1ilaisen ryhm\xc3\xa4n. Kerekki\xc3\xa4 ja alutoria pidettiin aiemmin korjakin murteina._NEWLINE_Kielen murrejako on kiistanalainen. Eri tutkijat erottavat nelj\xc3\xa4st\xc3\xa4 yhteentoista murretta, joista er\xc3\xa4\xc3\xa4t ovat jo h\xc3\xa4vinneet. Kansatieteellisin perustein korjakin kieli voidaan jakaa enemmist\xc3\xb6n\xc3\xa4 olevien poronhoitajien puhumaan t\xc5\xa1avt\xc5\xa1uveniin sek\xc3\xa4 paikallaan asuvien korjakkien puhumiin nymylan-murteisiin, joista j\xc3\xa4lkimm\xc3\xa4isten katsotaan toisinaan kuuluvan alutorin kieleen.\n_START_SECTION_\nNykytilanne\n_START_PARAGRAPH_\nNyky\xc3\xa4\xc3\xa4n korjakki on vakavasti uhanalainen kieli. Sit\xc3\xa4 puhuvat etup\xc3\xa4\xc3\xa4ss\xc3\xa4 vanhukset, kun taas nuoriso on siirtynyt k\xc3\xa4ytt\xc3\xa4m\xc3\xa4\xc3\xa4n ven\xc3\xa4j\xc3\xa4\xc3\xa4. Kielenvaihto on tapahtunut poikkeuksellisen nopeasti, sill\xc3\xa4 viel\xc3\xa4 vuonna 1959 yli 99\xc2\xa0% kansasta ilmoitti \xc3\xa4idinkielekseen korjakin. Huomattavan ongelman muodostavat murre-erot, joiden takia nymylan-korjakit ovat torjuneet t\xc5\xa1avt\xc5\xa1uveniin perustuneen kirjakielen.'